House of the Dragon

House of the Dragon on yhdysvaltalainen fantasiasarja ja Game of Thrones -televisiosarjan esiosa. Sen ovat luoneet George R. R. Martin ja Ryan Condal. Sarja perustuu Martinin kirjaan Fire & Blood, joka käsittelee kuvitteellista Targaryenin sukua, ja sijoittuu aikaan noin 200 vuotta ennen Game of Thronesin tapahtumia. Kirjasta tehdään muitakin sarjoja.

Sarja kertoo Targaryenin suvun raa’asta ja verisestä sisällissodasta, jonka aiheuttaa epäselvyys kuningas Viserys I:n perijästä. Martinin romaanissa vastakkain ovat kuninkaan tytär Rhaenyra Targaryen ja vanhin poika. Edeltäjänsä tavoin House of the Dragon sisältää seksiä, alastomuutta, väkivaltaa ja juonittelua, mutta uudempana teemana nostetaan esiin naisen asema valtakunnassa. Tämä näkyy jo ensimmäisessä jaksossa, kun kuningas valitsee kruununperijäkseen poikkeuksellisesti tyttärensä.

Televisiosarjaa alettiin esittää 21. elokuuta 2022. Sarjan tuottaa HBO ja pääosia esittävät Paddy Considine, Matt Smith, Olivia Cooke, Emma D’Arcy, Steve Toussaint, Eve Best, Fabien Frankel, Sonoya Mizuno ja Rhys Ifans. Sen pilottijakso oli vuoden 2022 katsotuin ja HBO:n kaikkien aikojen katsotuin ensi-iltaesitys. Pian ensimmäisen jakson julkaisun jälkeen HBO ilmoitti, että sarjaa jatketaan toisella tuotantokaudella. George R. R. Martinin mukaan House of the Dragonin tarina kokonaisuudessaan käsittää 40 jaksoa eli neljä tuotantokautta.

Tausta

Game of Thrones 

Game of Thrones on vuosina 2011–2019 esitetty televisiosarja, joka perustuu George R. R. Martinin fantasiakirjasarjaan Tulen ja jään laulu. Sarja kertoo keskiaikaisen kuningaskunnan valtataistelusta vanhojen mahtisukujen, maanpakoon ajettujen entisten kruununperillisten ja myyttisten olentojen välillä. Sen pääosia esittävät muun muassa Peter Dinklage, Lena Headey, Emilia Clarke, Kit Harington, Nikolaj Coster-Waldau ja Maisie Williams. Televisiosarja oli maailmanlaajuisesti yksi 2010-luvun katsotuimpia ja se oli vuonna 2019 eniten Emmy-palkintoja voittanut sarja. Sarjasta on kehitteillä monia spin-offeja, joista House of the Dragon on ensimmäinen tuotantoon siirtynyt.

Fire & Blood 

Fire & Blood on George R. R. Martinin kirjoittaman kaksiosaisen kirjasarjan ensimmäinen osa, joka julkaistiin vuonna 2018. Kirjasarja kertoo Targaryenin suvun historiasta Westerosissa ja on kirjoitettu arkkimestari Gyldaynin näkökulmasta. Sarjan toista osaa ei ole julkaistu. Ensimmäinen osa alkaa Aegon I Targaryenin valloituksesta noin 300 vuotta ennen Game of Thronesin tapahtumia. Kirjaan pohjautuvassa House of the Dragonissa kuitenkin ohitetaan Targaryenin valtaannousu ja keskitytään suvun lohikäärmetanssiksi kutsuttuun sisällissotaan, joka käydään noin sata vuotta valloituksen jälkeen.

Rooleissa

Päärooleissa

Sivurooleissa

Jaksot

Ensimmäinen tuotantokausi 
Ensimmäinen tuotantokausi alkoi 21. elokuuta 2022, ja uusi jakso julkaistiin joka sunnuntai. Kauden päätösjakso esitettiin 23. lokakuuta 2022.

|}

Tuotanto 

Sarjaa kuvattiin huhtikuusta 2021 helmikuuhun 2022 pääasiassa Englannissa, jossa kuvauspaikkoja olivat muun muassa Peak District, Aldershot, Cornwall ja Leavesden Studios. Kuninkaansatamaan sijoittuvia kohtauksia kuvattiin espanjalaisissa kaupungeissa Cáceres ja Trujillo, joista jälkimmäistä käytettiin myös Game of Thronesin seitsemännellä tuotantokaudella. Myös portugalilaista kylää Monsantoa ja siellä sijaitsevaa keskiaikaista linnaa käytettiin kuvauspaikkana. Ensimmäisen kauden budjetti oli miltei 20 miljoonaa dollaria jaksolta.

Käsikirjoitus 
Sarjan ensimmäistä kautta kirjoitti kokonaisuudessaan kahdeksan käsikirjoittajaa. Tuotantokauden tahti on showrunner Ryan Condalin mukaan tarkoituksellisen hidas, jotta hahmot tulevat katsojille tutuiksi ”ennen kuin heidät heitetään sotaan”. George R.R. Martin ei käsikirjoittanut jaksoja, mutta Condalin mukaan kirjailija oli mukana tuotannossa ikään kuin neuvonantajana. Martin olisi tahtonut aloittaa tarinan 40 vuotta lopullista versiota varhaisemmasta ajasta: ensimmäinen jakso olisi tuolloin kertonut Jaehaerys Targaryenin kahdesta pojasta.

Musiikki 
Game of Thrones -televisiosarjan säveltänyt Ramin Djawadi vastaa myös House of the Dragonin musiikista. Televisiosarjoissa käytetään samaa tunnusmusiikkia. Ensimmäisen tuotantokauden  soundtrack-albumi julkaistiin 23. lokakuuta 2022.

Toinen tuotantokausi 
Ensimmäisen kauden showrunner ja kolme jaksoa ohjannut Miguel Sapochnik on ilmoittanut jättäytyvänsä pois sarjan tuotannosta ensimmäisen kauden jälkeen. Ryan Condal, toinen showrunnereista, jatkaa kuitenkin vetäjänä ja käsikirjoittajana. Tekijätiimiin liittyy myös Game of Thrones -jaksoja ohjannut Alan Taylor. George R.R. Martin ei liittynyt toisen kauden käsikirjoittajiin, sillä hänen ”huomionsa on The Winds of Winter -kirjassa”. 

Toisen kauden oletetaan saavan ensi-iltansa vuoden 2024 aikana. Kuvaukset alkoivat huhtikuussa 2023. Kuvaukset etenevät suunnitelmien mukaan Hollywoodin käsikirjoittajien ja näyttelijöiden lakoista huolimatta, sillä kauden käsikirjoitus oli valmis ennen käsikirjoittajien lakon alkua ja sarjan näyttelijät kuuluvat brittiläiseen Equity-ammattiliittoon lakkoilevan SAG-AFTRA:n sijaan. Toinen kausi on pituudeltaan kahdeksan jaksoa, vaikka alkuperäisessä suunnitelmassa jaksoja oli kymmenen. HBO:n mukaan jaksomäärää ei vähennetty taloudellisista vaan tarinallisista syistä.

Vastaanotto 
Sarja on saanut hyvän vastaanoton. Myös George R.R. Martin on ilmaissut tyytyväisyytensä tuotantoon ja kehunut sen käsikirjoittajia ja näyttelijäkaartia. Paddy Considinen esittämä kuningas Viserys Targaryen on Martinin mukaan parempi hahmo kuin hänen alun perin Fire & Blood -romaaniin kirjoittamansa.

Kritiikkiä sarja on saanut muun muassa niin kutsutuista aikahypyistä jaksojen välissä ja liian hämärästä valaistuksesta. Kaikkia henkilöitä ja heidän välisiä suhteitaan ei arvostelijoiden mukaan käsitellä ensimmäisen tuotantokauden aikana tarpeeksi. George R.R. Martinin mukaan aikahypyiltä olisi voitu välttyä ja päähenkilöiden suhteita sivuhahmoihin käsitellä enemmän, mikäli HBO olisi mahdollistanut ensimmäiselle tuotantokaudelle 10 jakson sijaan 13 jaksoa.

Palkinnot ja ehdokkuudet

Lähteet

Viitteet

Aiheesta muualla